《谢韩仲文学士送白竹簟》
宋代·张方平

带粉裁疏节，凌霜剪翠筒。鲸鳞铺海浪，鹏翅展天风。

暖恐春冰释，清宜晓魄融。露华流沆瀣，寒色凛崆峒。

栩栩来庄蝶，𦒃𦒃失夏虫。枕须松石碧，幌鄙雾绡红。

坐觉非尘境，魂如在月宫。北窗聊寄傲，俗骨愧方瞳。

作者简介：（1007—1091）应天宋城人，字安道，号乐全居士。仁宗景祐元年举茂才异等科，复中贤良方正科。历知昆山县，通判睦州。西夏入犯，上平戎十策。历知谏院，论建甚多，主与西夏讲和。累进翰林学士，拜御史中丞，改三司使。出知数州府。英宗治平中召拜翰林学士承旨。神宗即位，拜参知政事，反对任用王安石，极论新法之害。以太子少师致仕。既告老，而论事益切，于用兵、起狱尤反复言之。卒谥文定。有《乐全集》。